text: লোকালয় ২৪ । সত্য ও ন্যায়ের পক্ষে আমরা বর্ণবাদের জন্য ক্ষমা চাইলেন সরফরাজ - লোকালয় ২৪
  ক্রীড়া ডেস্ক : দ্বিতীয় ওয়ানডে চলার সময় দক্ষিণ আফ্রিকার অলরাউন্ডার আন্দিলে ফিকোয়াওকে 'কালো' বলে বেশ বিপাকেই পড়েছেন সরফরাজ আহমেদ। তার বর্ণবাদী মন্তব্যের কারণে সামাজিক যোগাযোগমাধ্যমে তীব্র সমালোচনা চলছে। এই ঘটনার জন্য তাই ক্ষমা চেয়েছেন পাকিস্তান অধিনায়ক।
  ডারবানে মঙ্গলবারের ম্যাচে দক্ষিণ আফ্রিকার ইনিংসের ৩৭তম ওভারের ঘটনা এটি। বল করছিলেন পাকিস্তানের পেসার শাহীন শাহ আফ্রিদি। তৃতীয় বলে কাভার ড্রাইভ করতে গিয়ে ব্যাটের কানায় লেগে জীবন পান ফিকোয়াও। তখনই গালি দিয়ে বসেন সরফরাজ, 'আরে কালা। তোর মা আজ কোথায় বসে আছে? কী প্রার্থনা করছে তোর জন্য?'
  স্টাম্প মাইকে সরফরাজের ওই মন্তব্য ধরা পড়ার পর থেকেই তার সমালোচনা চলছে। আর ওই মন্তব্যের জন্য টুইটারে দুঃখ প্রকাশ করেছেন সরফরাজ, 'স্টাম্প মাইকে যেসব কথা ধরা পড়েছে, সেটায় যদি কেউ আঘাত পেয়ে থাকেন, তাহলে আমি ক্ষমা চাইছি। নির্দিষ্ট কাউকে উদ্দেশ্য করে আমি ওসব বলিনি, কাউকে কষ্ট দিতে চাইনি। যা বলেছি সেটা আসলে বুঝাতে চাইনি। আমি সব সময়ই প্রতিপক্ষের ক্রিকেটারদের সম্মান করেছি, ভবিষ্যতেও করব।'
  পাকিস্তান ক্রিকেট বোর্ডও (পিসিবি) এই ঘটনার জন্য দুঃখ প্রকাশ করেছে। এক বিবৃতিতে পিসিবি বলেছে, ' সরফরাজ আহমেদের মন্তব্যের জন্য আমরা দুঃখ প্রকাশ করছি। স্টাম্প মাইকে তার যেসব কথা ধরা পড়েছে, সেটা কোনোভাবেই গ্রহণযোগ্য নয়। এসব ব্যাপারে পিসিবি কোনো ছাড় দেবে না। একই সাথে তার এই কথা প্রমাণ করে, ক্রিকেটারদের শিক্ষাটা কত জরুরি। পাকিস্তানের অধিনায়ক হিসেবে সরফরাজকে আরো দায়িত্বশীল হতে হবে।'
  ওদিকে দক্ষিণ আফ্রিকার ম্যানেজার মোহাম্মদ মোসাজি জানিয়েছেন, আইসিসি ঘটনাটি আমলে নিয়েছে। তার বিশ্বাস, ম্যাচ রেফারি রঞ্জন মাদুগালে ঘটনাটি নিয়ে সরসরাজের সঙ্গে কথা বলেছেন। আইসিসি অবশ্য এখন পর্যন্ত এই ব্যাপারে কোনো বিবৃতি দেয়নি।